“สุเชษฐ์” มอง SET แกว่งตัวแคบ คัด 7 หุ้นเก็งกำไร
“สุเชษฐ์ สุขแท้” มอง SET เคลื่อนไหวแกว่งตัวแคบ วางกรอบแนวรับ 1,670 จุด ส่วนแนวต้าน 1,700 จุด แนะสอย SCGP-AMATA-PSL-CENTEL-KTB-TTB-TRUE
“สุเชษฐ์” มอง SET แกว่งตัวแคบ แนะสอย 7 หุ้น น่าเก็งกำไร
17 ม.ค. 2566

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (17 ม.ค. 66) ว่า แนวโน้มตลาดหุ้นไทยวันนี้ยังแกว่งตัวในกรอบแคบ ๆ โดยให้แนวรับไว้ที่ระดับ 1,670 จุด ส่วนแนวต้าน 1,700 จุด
สำหรับหุ้นแนะนำ บริษัท เอสซีจี แพคเกจจิ้ง จำกัด (มหาชน) หรือ SCGP โดยให้แนวรับ 54 บาท ส่วนแนวต้าน 60 บาท ตามด้วย บริษัท อมตะ คอร์ปอเรชัน จำกัด (มหาชน) หรือ AMATA ให้แนวรับ 20 บาท ส่วนแนวต้าน 21.50 บาท
ถัดมาคือ บริษัท พรีเชียส ชิพปิ้ง จำกัด (มหาชน) หรือ PSL ให้แนวรับ 15-15.30 บาท ส่วนแนวต้าน 16.50 บาท และบริษัท โรงแรมเซ็นทรัลพลาซา จำกัด (มหาชน) หรือ CENTEL คาดว่าราคาจะแกว่งตัวในลักษณะแคบ แต่มีโอกาสปรับตัวขึ้นลุ้นไปทดสอบแนวต้าน 55 บาท ส่วนแนวรับให้ไว้ที่ระดับราคา 50 บาท
นอกจากนี้หุ้นเด่นกลุ่มแบงก์แนะนำ ได้แก่ ธนาคารกรุงไทย จำกัด (มหาชน) หรือ KTB, ธนาคารทหารไทยธนชาต จำกัด (มหาชน) หรือ TTB ส่วนหุ้นน่าเก็งกำไรกลุ่มสื่อสารแนะนำ บริษัท ทรู คอร์ปอเรชั่น จำกัด (มหาชน) หรือ TRUE
อย่างไรก็ตามประเด็น GDP ของจีนที่มีการขยายตัวมากกว่าที่คาดการณ์ไว้นั้น มองว่ายังอยู่ในทิศทางดีต่อตลาดหุ้นไทย โดยเฉพาะหลังจากตรุษจีนว่ายอดจับจ่ายใช้สอยจะดีขึ้นขนาดไหน เพราะจะบ่งบอกทิศทางเศรษฐกิจของจีนฟื้นตัวจริงหรือไม่